•A javaslat egyes rendelkezéseinek részletes magyarázata

A javaslat célja, hogy javítsa a partvédelmi feladatokkal összefüggő európai együttműködést azzal, hogy fejleszti az Európai Határ- és Partvédelmi Ügynökség, az EMSA és az EFCA együttműködési formáit a köztük lévő szinergiák előmozdításával annak érdekében, hogy hatékonyabb és költséghatékonyabb, többcélú szolgáltatásokat nyújthassanak a partvédelmi feladatokat ellátó nemzeti hatóságok számára.

Az EMSA vezető szerepet fog betölteni a felügyeleti képességek jelentős mértékű javításában azzal a céllal, hogy megerősítse az Európai Unió külső tengeri határainak ellenőrzését a következő intézkedésekkel:

a) megosztja a hajózási adatszolgáltatási rendszerekben elérhető vagy az ügynökségek által kiszolgált vagy a számukra elérhető más információs rendszerekben található adatok egyesítésével és elemzésével előállított információkat a vonatkozó jogalapjukkal összhangban és az adatok tulajdonjogának tagállamok általi sérelme nélkül;

Teljesítés: a valós idejű és a közel valós idejű tengerfelügyeleti adatok terjesztésének javítása a három ügynökség és az illetékes hatóságok között

Az EMSA-nak az Európai Határ- és Partvédelmi Ügynökséggel és az EFCA-val jelenleg fennálló szolgáltatási szintre vonatkozó megállapodásai alapján a tengeri információkat a többi ügynökség rendszerei felé is továbbítják. A felügyeleti képességek fejlesztése közben az új érzékelőkből, így különösen a távirányítású légijármű-rendszerekből érkező adatokat (ideértve a videó- és infravörös adatokat) is be kell táplálni a tengeri adatbázisba, ami miatt a jelenlegi rendszert új funkciókkal kell bővíteni az információnyújtás színvonalának javítása valamint az információknak a többi ügynökséggel és az illetékes hatóságokkal való megosztása érdekében. Szoftverfejlesztés és a kezelőfelület frissítése szükséges a rendszerek naprakésszé tételéhez, hogy fel tudják dolgozni az új érzékelőkből érkező információkat.

b) a legkorszerűbb technológián alapuló felügyeleti és kommunikációs szolgáltatások nyújtása, ideértve a világűrbe telepített és a földi infrastruktúrát és a bármilyen platformra – például távvezérelt légijármű-rendszerekre – telepített érzékelőket is;

Teljesítés: rugalmas távirányítású légijármű-rendszerekkel nyújtott szolgáltatások a határellenőrzés számára

A jelenlegi földi és műholdas technológiákkal még mindig nehéz észlelni a migránsok földközi-tengeri átkeléséhez használt kis gumi- vagy facsónakokat. Ezek a csónakok általában nem keltenek elég visszaverődést ahhoz, hogy láthatók legyenek a műholdas radarfelvételeken. Optikai képalkotó rendszerrel csak nagyon célzott, kis területek fedhetők le, feltéve, hogy nappal van, és nincsenek felhők. A műholdas információk általában csak bizonyos időpontokban érhetők el a műholdak pályájának megfelelően. A távirányítású légijármű-rendszereken (drónok) alapuló kiegészítő szolgáltatásokkal ezek az akadályok leküzdhetők.

Intézményi szolgáltatóként az ügynökség távirányítású légijármű-rendszereken alapuló szolgáltatásokat fog szervezni és nyújtani az Európai Határ- és Partvédelmi Ügynökség és a határellenőrző hatóságok támogatására. Ezen túlmenően az EMSA mint tengerbiztonsági ügynökség hozzá fog járulni az említett technológia kedvezőbb megítéléséhez. Ez a technológia többcélú, és számos közérdekű feladat ellátásánál alkalmazható a tengeren (határellenőrzés, biztonságos navigáció, felkutatás és mentés, szennyezés felderítése, halászati ellenőrzés, bűnüldözési tevékenységek). Az ügynökségek közötti együttműködés javítása tovább fogja erősíteni a szinergiákat és ugyanazon eszközök többcélú felhasználását.

Azzal, hogy az EMSA távirányítású légijármű-rendszereken alapuló szolgáltatásokat nyújt, az Európai Határ- és Partvédelmi Ügynökségnek és a határellenőrző hatóságoknak jelentős előnyük fog származni szolgáltatásból, mivel az EMSA már most is gyűjti, feldolgozza, egyesíti és korrelálja a tengeren végzett emberi tevékenységek adatait. A távirányítású légijármű-rendszerekből érkező információkat kiegészítő adatforrásként kezelik, amelyet az EUROSUR-nak továbbított információhoz fognak csatolni. Egyedi igényekre szabható szolgáltatást terveznek, amelynek keretében távirányítású légijármű-rendszerrel számos egyidejű művelet hajtható végre a Földközi-tengeren, amelyet például 4 lényeges területre lehet felosztani: görög–török határ (Égei-tenger), a Földközi-tenger középső térsége (Líbia), a Földközi-tenger nyugati térsége (Gibraltári-szoros) és a Földközi-tenger keleti térsége (ciprusi régió). A rendszert hordozható egységekre telepítik, amelyek új migrációs csomópontok későbbi kialakulása esetén áthelyezhetők.

A távirányítású légijármű-rendszerekkel nyújtott szolgáltatások olcsóbbak az ember által irányított járőrgépeknél, és az általános felügyeleti lánc – úgymint a műholdas képalkotás, a hajózási helymeghatározó információszerzés és a tengeri járőrhajók és repülőgépek által végzett felügyelet – kiegészítő eszközeiként szolgálnak.

Teljesítés: a műholdak által gyűjtött, automatikus azonosító rendszerből származó adatok biztonsága

Tengeri alkalmazásain keresztül az EMSA az Európai Űrügynökséggel (ESA) együttműködésben a mai napig térítésmentesen kínál műholdas automatikus azonosító rendszer (SAT-AIS) által nyújtott szolgáltatásokat más uniós ügynökségek és az EU-tagállamok számára. Az adatszolgáltatást az ESA 2016. augusztus 31-ig finanszírozza, ezt követően a kutatási és fejlesztési program véget ér. A SAT-AIS adatai felbecsülhetetlen értékű információforrások, amelyek nagymértékben javítják a tengeri helyzetismeretet. Az adatok a tagállamokat és az uniós ügynökségeket és szerveket (vagyis az Európai Határ- és Partvédelmi Ügynökséget, az EFCA-t, a MAOC-N-t) is segítik a felügyeleti feladatok ellátásában. Ezen adatok nélkül számos hajót nem lehetne nyomon követni különösen a Földközi-tenger déli részén más adatforrások hiánya miatt, vagy mert a hajók az AIS rendszer partra telepített állomásainak hatótávolságán kívül közlekednek és ezért nem követhetők nyomon földi AIS rendszerekkel (ez a helyzet az uniós lobogó alatt közlekedő halászhajók tevékenységével, amikor az Unión kívül folytatnak tevékenységet).